cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.986
title: การคำนวณย้อนกลับจากเส้นโค้งการกระจายของคลื่นเรลีย์เพื่อการสำรวจชั้นดินทางวิศวกรรม

description: คลื่นผิวที่เดินทางผ่านชั้นดินจะมีความเร็วในการเคลื่อนที่แตกต่างกันตามของความถี่ของคลื่น เส้นโค้งที่แสดงการเปลี่ยนแปลงความเร็วของคลื่นผิวตามความถี่มีชื่อเรียกว่าเส้นโค้งการกระจาย (Dispersion curve) ซึ่งสามารถใช้ในการคำนวณย้อนกลับเพื่อหาภาพตัดความเร็วคลื่นเฉือน (Shear wave velocity profile) ของชั้นดินได้ การคำนวณย้อนกลับเพื่อหาภาคตัดความเร็วคลื่นเฉือนจากเส้นโค้งการกระจายมีวิธีการต่างๆ หลายวิธีเช่น การประเมินจากความยาวคลื่นผ่านการแปลง f-k การประเมินจากลักษณะการส่งผ่านคลื่น (Propagator matrix) หรือการประเมินจากวิธีไฟไนต์ดิฟเฟอเรนท์ (Finite difference) วัตถุประสงค์ของการศึกษานี้คือการพัฒนาวิธีการคำนวณย้อนกลับตามแนวทางของ Propagator matrix โดยใช้เส้นโค้งการกระจายของคลื่นในโหมดการสั่นที่สูงกว่าการสั่นในโหมดมาตรฐานด้วย ซึ่งได้มีผู้รายงานไว้ว่าจะทำให้ขบวนการคำนวณย้อนกลับมีความเสถียรมากกว่าและให้ผลการประเมินที่แม่นยำกว่าการใช้ข้อมูลจากการสั่นในโหมดมาตรฐานเพียงอย่างเดียว จากการวิจัยครั้งนี้ซึ่งกระทำกับชั้นดินจำลอง 5 ชนิดและข้อมูลจากการตรวจวัดจริงในสนามจำนวน 2 แห่งพบว่าการพิจารณาการสั่นสะเทือนที่ความถี่หลายโหมด(Multi-mode) ให้ภาพตัดความเร็วคลื่นเฉือนที่ใกล้เคียงกับของจริงมากยิ่งขึ้น ไม่ว่าจะเป็นชั้นดินที่มีความเร็วคลื่นเฉือนเพิ่มขึ้นตามความลึก (Normally dispersive profiles) หรือชั้นดินที่ความเร็วคลื่นเฉือนไม่ได้เพิ่มขึ้นตามความลึก (Irregular profiles)
DOI: 10.14457/cu.the.2012.987
title: การย้ายชุมชนที่อยู่อาศัยที่ได้รับผลกระทบจากมลภาวะทางอากาศจากแหล่งนิคมอุตสาหกรรมมาบตาพุด จังหวัดระยอง

description: จังหวัดระยองเดิมเป็นพื้นที่ที่ประชากรส่วนใหญ่ประกอบอาชีพเกษตรกรรมและมีพื้นที่ชายฝั่งทะเลสามารถทำการประมงชายฝั่งได้ เมื่อมีการตั้งนิคมอุตสาหกรรมตามโครงการพัฒนาชายฝั่งทะเลตะวันออกหรือ Eastern Seaboard Development จึงเกิดผลกระทบด้านมลภาวะต่อสุขภาพผู้อยู่อาศัยดั้งเดิม ซึ่งประเด็นปัญหาในปัจจุบันคือมีการพัฒนาโรงงานอุตสาหกรรมปิโตรเคมีและก๊าซธรรมชาติที่มีการขยายตัวส่งผลให้คุณภาพชีวิตของผู้อยู่อาศัยในพื้นที่ชุมชนละแวกใกล้เคียงกับนิคมอุตสาหกรรมตกอยู่ในระดับต่ำกว่ามาตรฐาน เกิดการร้องเรียนกับทางภาครัฐ มีการต่อต้านแหล่งอุตสาหกรรม การพยายามแก้ปัญหาในพื้นที่ก่อให้เกิด “โครงการพัฒนาชุมชนที่ได้รับผลกระทบจากนิคมอุตสาหกรรมมาบตาพุด” โดยมีความพยายามในการแก้ปัญหาด้วยแนวคิด “การรื้อย้ายชุมชน” เป็นแนวคิดที่ควรมีการศึกษาอย่างจริงจังเพื่อช่วยเหลือผู้อยู่อาศัยในชุมชนที่ได้รับผลกระทบทั้งหมดให้สามารถรื้อย้ายชุมชนออกจากพื้นที่ดังกล่าวโดยการวิจัยมีแนวทางศึกษาเหตุผลความจำเป็น เงื่อนไขและข้อจำกัดในการรื้อย้ายชุมชน จากพื้นที่ที่ได้รับผลกระทบจากนิคมอุตสาหกรรมมาบตาพุด เพื่อเสนอแนะแนวทางแก้ไขและความเป็นไปได้ โดยได้รวบรวมข้อมูลทุติยภูมิที่สามารถชี้วัดผลกระทบต่อสุขภาวะของผู้อยู่อาศัยในพื้นที่จริงเพื่อยืนยันความจำเป็นในการรื้อย้ายชุมชน แล้วจึงสำรวจเก็บข้อมูลชุมชนที่สมควรรื้อย้าย เพื่อทราบถึงความต้องการและเงื่อนไขความจำเป็นของผู้อยู่อาศัยในชุมชน เพื่อรวบรวมนำมาวิเคราะห์และแบ่งกลุ่มในแต่ละชุมชนว่ามีความต้องการเฉพาะอย่างไร โดยรูปแบบการดำเนินการรื้อย้ายชุมชนสามารถจัดได้เป็น3 กลุ่มคือกลุ่มอิงภาคอุตสาหกรรม กลุ่มประกอบอาชีพเกษตรกรรมหรือการประมง และกลุ่มพื้นที่อิสระ โดยจะมีเงื่อนไขทางกายภาพ เศรษฐกิจและสังคมที่แตกต่างกันในแต่ละกลุ่ม รวมถึงข้อจำกัดเฉพาะตามบริบทของชุมชน ซึ่งการประมวลผลทั้งหมดนี้เพื่อใช้เป็นเกณฑ์ในการดำเนินการสำหรับหน่วยงานที่เข้ามามีส่วนรับผิดชอบในการรื้อย้ายชุมชน และเพื่ออธิบายความเป็นไปได้ในกระบวนการดำเนินการรื้อย้ายที่สอดคล้องกับโครงการที่มีอยู่จริง
DOI: 10.14457/cu.the.2012.988
title: สมรรถนะของแผงผลิตไฟฟ้าและความร้อน ชนิดแผ่นเรียบแบบใช้น้ำถ่ายเทความร้อน สำหรับใช้กับบ้านพักอาศัย

description: ศึกษาเกี่ยวกับสมรรถนะของระบบแผงผลิตไฟฟ้าและความร้อน ชนิดแผ่นเรียบแบบใช้น้ำถ่ายเทความร้อนที่มีขนาด 0.79 ตารางเมตร ซึ่งต่อเข้ากับถังน้ำร้อนที่มีปริมาณน้ำ 120 ลิตร โดยทดสอบในกรณีหมุนเวียนน้ำด้วยปั๊มขนาดเล็ก และกรณีหมุนเวียนน้ำตามธรรมชาติ แผงผลิตไฟฟ้าและความร้อนติดตั้งบนดาดฟ้าของอาคารในจุฬาลงกรณ์มหาวิทยาลัย วางหันไปทางทิศใต้ ทำมุม 15 องศาในแนวระดับ ตัวแปรที่ใช้ในการศึกษาได้แก่ ความเข้มแสงอาทิตย์ อุณหภูมิน้ำเริ่มต้นในถังเก็บ อุณหภูมิน้ำเข้าแผง และอุณหภูมิอากาศภายนอก การเก็บข้อมูลจะเก็บในช่วงเวลาตั้งแต่ 8.00-16.00 น. ทุกๆ 2 นาที แล้วนำข้อมูลที่ได้ทำเป็นข้อมูลรายชั่วโมง และข้อมูลรายวัน จากนั้นนำข้อมูลรายวันมาคำนวณหาประสิทธิภาพทางความร้อน และประสิทธิภาพทางไฟฟ้า และหาพลังงานความร้อนรายปีจากการประยุกต์ใช้สมการประสิทธิภาพจากการทดสอบ ηth = 0.2532-0.0579 (Ti-Ta)/H ทำให้ทราบว่ามีประสิทธิภาพทางความร้อนเฉลี่ย 25% ส่วนพลังงานไฟฟ้าได้จากการประยุกต์ใช้สมการประสิทธิภาพเฉลี่ยจากการทดสอบ ηel = 0.0306-0.0105 (Ti-Ta)/H และทราบว่ามีประสิทธิภาพทางไฟฟ้าเฉลี่ย 3% ดังนั้นประสิทธิภาพเฉลี่ยรวมของระบบเท่ากับ 28% สำหรับพลังงานรายปีที่ได้จากระบบแผงผลิตไฟฟ้าและความร้อน โดยอาศัยข้อมูลความเข้มแสงอาทิตย์ และอุณหภูมิอากาศภายนอก ตั้งแต่เดือนธันวาคม พ.ศ. 2553-พฤศจิกายน พ.ศ. 2554 เป็นระยะเวลา 1 ปี พลังงานความร้อนและพลังงานไฟฟ้าเฉลี่ยที่ได้ มีค่าเท่ากับ 1,023 MJ และ 127 MJ ตามลำดับ
DOI: 10.14457/cu.the.2012.989
title: การวิเคราะห์ความคุ้มค่าของโครงการปรับปรุงกระบวนการขนส่งชิ้นส่วนรอการผลิตในสายการผลิตชิ้นส่วนยานยนต์

description: งานวิจัยนี้มีจุดประสงค์เพื่อนำเสนอแบบจำลองในการวิเคราะห์ความคุ้มค่าของการปรับปรุงกระบวนการขนส่งชิ้นส่วนในสายการผลิตชิ้นส่วนยานยนต์จากคลังจัดเก็บชิ้นส่วนถึงส่วนการผลิตในโรงงานกรณีศึกษาซึ่งประสบปัญหาในปัจจุบัน ที่พบว่าการขนส่งชิ้นส่วนระหว่างการผลิตมีความล่าช้าและผิดพลาดในการขนส่ง ก่อให้เกิดระยะเวลาสูญเสียขึ้น โดยงานวิจัยนี้พิจารณาแนวทางการปรับปรุงกระบวนการขนส่งชิ้นส่วน 3 แนวทาง ได้แก่ 1) การขนส่งชิ้นส่วนด้วยพนักงานอย่างเป็นระบบ 2) การขนส่งชิ้นส่วนด้วยพาหนะขนส่งชิ้นส่วนอัตโนมัติ และ 3) การขนส่งชิ้นส่วนด้วยพาหนะขนส่งร่วมกับระบบชี้เฉพาะด้วยคลื่นความถี่วิทยุ โดยนำเสนอแบบจำลองเพื่อหาจำนวนทรัพยากรน้อยที่สุดที่ยังสามารถทำให้การขนส่งชิ้นส่วนให้มีประสิทธิภาพสำหรับแต่ละแนวทางด้วยข้อมูลนำเข้าจากโรงงานได้แก่ 1) ระยะเวลาการเรียกขอชิ้นส่วนในแต่ละจุดการผลิต และ 2) ระยะเวลาการทำงานจัดส่งชิ้นส่วนรอการผลิตจากคลังจัดเก็บเข้าสู่ส่วนการผลิตชิ้นส่วนในแต่ละแนวทางการทำงาน จากนั้นทำการคำนวณหาต้นทุนเฉลี่ยรายปี เพื่อเปรียบเทียบความคุ้มค่าในการปรับปรุงการขนส่ง จากผลของงานวิจัยพบว่า การขนส่งชิ้นส่วนจากส่วนจากคลังจัดเก็บชิ้นส่วนถึงส่วนการผลิตโดยพาหนะขนส่งชิ้นส่วนอัตโนมัติร่วมกับระบบชี้เฉพาะด้วยคลื่นความถี่วิทยุ เป็นแนวทางที่คุ้มค่าที่สุดเมือเทียบกับวิธีอื่น โดยใช้จำนวนพาหนะขนส่งชิ้นส่วนอัตโนมัติทั้งหมด 3 คัน และมีค่าเฉลี่ยต้นทุนรายปีรวมทั้งหมดที่ 578,877.18 บาทต่อปี ซึ่งทางเลือกนี้เมื่อเทียบกับวิธีการทำงานปัจจุบันจะสามารถลดระยะเวลาสูญเสียได้ 8,684 นาทีต่อปี
DOI: 10.14457/cu.the.2011.925
title: การใช้ภาษาออนทอลโลจีเพื่อสร้างแผนภาพคลาสจากกระบวนการธุรกิจอีพีซี

description: ในการปรับปรุงกระบวนการธุรกิจ กระบวนงานและแบบรูปกระบวนงานจะถูกวิเคราะห์และออกแบบ โดยผู้วิเคราะห์ระบบธุรกิจซึ่งมีความเข้าใจเฉพาะด้าน และเมื่อผู้วิเคราะห์ระบบซอฟต์แวร์ต้องวิเคราะห์ระบบต่อ เพื่อนำระบบสารสนเทศเข้าไปใช้ จากแบบรูปกระบวนการทางธุรกิจที่ถูกออกแบบมาแล้วด้วยแบบจำลองทางกระบวนการธุรกิจ ผู้วิเคราะห์ระบบซอฟต์แวร์ที่อาจมีความรู้เฉพาะด้านในส่วนของตนเอง ซึ่งอาจจะต้องทำความเข้าใจเพิ่มมากขึ้น งานวิจัยนี้จึงได้นำเสนอแนวทางการสร้างแผนภาพคลาสของยูเอ็มแอลจากกระบวนการธุรกิจ ที่สร้างจากแบบจำลองอีพีซีที่แสดงในรูปแบบของอีพีเอ็มแอล และออนทอลโลจี โดยอีพีเอ็มแอลเป็นภาษากำกับเพิ่มในรูปแบบของเอกซ์เอ็มแอล ที่ได้จากการแปลงแผนภาพอีพีซี และใช้ข้อมูลที่สกัดได้จากอีพีเอ็มแอลร่วมกับออนทอลโลจีช่วยในการกำหนดรายละเอียดคลาส
DOI: 10.14457/cu.the.2011.926
title: การสร้างตัวละครจิตเภทในภาพยนตร์แบทแมน

description: ศึกษาวิธีการสร้างตัวละครจิตเภทที่ปรากฏในภาพยนตร์แบทแมน เปรียบเทียบความแตกต่างของลักษณะตัวละครจิตเภทในภาพยนตร์แบทแมน และศึกษาสัมพันธภาพระหว่างการสร้างตัวละครกับบริบททางสังคมของภาพยนตร์ โดยเป็นการวิจัยเชิงคุณภาพ ด้วยกระบวนการวิเคราะห์เนื้อหาจากภาพยนตร์แบทแมนจำนวน 7 เรื่อง ผลการวิจัยพบว่า ในการสร้างตัวละครขึ้นในภาพยนตร์แบทแมนนั้น ผู้กำกับจะต้องมีการศึกษาตัวละครต่างๆ ที่มีอยู่ในฉบับหนังสือการ์ตูน รวมไปถึงภาพยนตร์แบทแมนเรื่องต่างๆที่ได้มีการสร้างมาก่อนหน้า และนำเอาลักษณะต่างๆของตัวละครในหนังสือการ์ตูนหรือภาพยนตร์เหล่านั้น มาเป็นพื้นฐานในการสร้างสรรค์ตัวละครในแบบฉบับของตนเอง โดยผู้กำกับแต่ละท่านต่างก็มีแนวทางในการสร้างตัวละครของตนเองที่แตกต่างกัน และการตีความตัวละครต่างๆ จากต้นฉบับเดียวกันนั้นสามารถเกิดความเป็นไปได้ของตัวละครที่ไม่จำกัด ซึ่งรวมไปถึงลักษณะทางจิตหรือภาวะจิตเภทของตัวละคร ที่แม้จะมีที่มาจากตัวละครต้นฉบับเดียวกัน แต่ด้วยการตีความที่ต่างกันทำให้มีอาการทางจิตหรือพฤติกรรมที่แสดงออกต่างกันอย่างสิ้นเชิงได้ แต่ในการตีความนั้นจะต้องคงลักษณะเด่นที่ชัดเจนของต้นฉบับดั้งเดิมไว้ เพื่อไม่ให้สูญเสียความเป็นตัวตนของตัวละครนั้นไป และเมื่อเปรียบเทียบกันแล้วจะพบว่า แม้จะเป็นตัวละครที่สร้างขึ้นต่างยุคสมัยกัน แต่หากได้ดึงเอาเอกลักษณ์เดียวกันของตันฉบับมาใช้จะทำให้ตัวละครมีความคล้ายคลึงกันได้ นอกจากนี้ บริบททางสังคมต่างๆ ยังมีอิทธิพลต่อการตีความตัวละครทั้งทางตรงและทางอ้อม
DOI: 10.14457/cu.the.2011.927
title: การปรับปรุงกระบวนงานพิจารณาและอนุมัติหลักสูตร โดยใช้แนวคิดลีน ซิกซ์ ซิกมา : กรณีศึกษา สำนักงานบริหารวิชาการ จุฬาลงกรณ์มหาวิทยาลัย

description: งานวิจัยฉบับนี้มีวัตถุประสงค์เพื่อปรับปรุงกระบวนงานพิจารณาและอนุมัติหลักสูตร โดยใช้แนวคิดลีน ซิกซ์ ซิกมา โดยมีกรณีศึกษาได้มีการดำเนินการ ณ ฝ่ายมาตรฐานหลักสูตร สำนักงานบริหารวิชาการ จุฬาลงกรณ์มหาวิทยาลัย โดยประยุกต์ใช้แบบสอบถามในการสำรวจความพึงพอใจของหน่วยงานผู้รับบริการ เพื่อศึกษาปัจจัยคุณภาพที่ควรนำมาปรับปรุง พบว่าระยะเวลาดำเนินการ เป็นปัญหาสำคัญที่ควรได้รับการแก้ไขมากที่สุด งานวิจัยนี้ได้ใช้เทคนิคและเครื่องมือทางวิศวกรรมอุตสาหการ ได้แก่ แผนผังการไหลของกระบวนการ แผนผังสายธารคุณค่า แผนผังกลุ่มเครือญาติ เทคนิค ECRS และเทคนิคอื่นที่เกี่ยวข้อง มาประยุกต์ใช้ตั้งแต่การสำรวจสภาพปัญหา การเก็บข้อมูลอย่างเป็นระบบ การวิเคราะห์ปัจจัยนำเข้าที่สำคัญ การกำหนดแนวทางการปรับปรุง และการติดตามอย่างต่อเนื่อง และใช้การจำลองสถานการณ์ โดยโปรแกรม Arena เพื่อวิเคราะห์ผลและกำหนดรูปแบบกระบวนงานที่ให้รอบระยะเวลาลดลง ซึ่งงานวิจัยฉบับนี้ได้เสนอวิธีการปรับปรุงกระบวนงานโดยใช้การรวมขั้นตอนที่ซ้ำซ้อนให้ปฏิบัติพร้อมกัน ผลจากการจำลองพบว่า วิธีการปรับปรุงที่ได้เสนอมีความน่าจะเป็นที่รอบระยะเวลาจาก 163.11 วัน เป็น 111.01 วัน สามารถลดรอบระยะเวลาลงได้ 31.95%
DOI: 10.14457/cu.the.2011.928
title: แนวทางการจัดการการแข่งขันกีฬาสาธิตสามัคคี

description: การวิจัยครั้งนี้มีวัตถุประสงค์เพื่อพัฒนาแนวทางการจัดการการแข่งขันกีฬาสาธิตสามัคคี กลุ่มตัวอย่างเป็นผู้ทรงคุณวุฒิและ/หรือผู้เชี่ยวชาญ จำนวน 2 กลุ่ม เครื่องมือที่ใช้ในการวิจัยเป็นแบบสัมภาษณ์ และแบบสอบถามใน 12 ด้าน ได้แก่ ด้านระเบียบการแข่งขัน ด้านสถานที่ ด้านเทคนิคกีฬา ด้านการประมวลผลและรายงานผลการแข่งขัน ด้านพิธีการ ด้านประชาสัมพันธ์ ด้านแพทย์และพยาบาล ด้านโสตทัศนูปกรณ์ ด้านปฏิคม ด้านสวัสดิการและเครื่องดื่ม ด้านยานพาหนะและความปลอดภัย และด้านที่พัก ซึ่งดำเนินการวิจัยไปตามลำดับเป็น 2 ขั้นตอน โดยขั้นตอนแรกผู้วิจัยได้ไปสัมภาษณ์ผู้ทรงคุณวุฒิและ/หรือผู้เชี่ยวชาญ จำนวน 5 คน เกี่ยวกับสภาพ ปัญหา และความต้องการแนวทางการจัดการการแข่งขันกีฬาสาธิตสามัคคี และขั้นตอนที่สองผู้วิจัยได้ดำเนินการด้วยระเบียบวิธีวิจัยเชิงอนาคตแบบเดลฟาย (Delphi Future Research) โดยนำแบบสอบถามที่มีลักษณะแบบมาตรประมาณค่า ชนิด 4 ระดับ ที่ได้สร้างขึ้นจากการดำเนินการในขั้นตอนแรกไปให้ผู้ทรงคุณวุฒิและ/หรือผู้เชี่ยวชาญ จำนวน 17 คน พิจารณาประเมินระดับความเป็นไปได้ในการนำแนวทางพัฒนาการจัดการการแข่งขันกีฬาสาธิตสามัคคีไปใช้ให้บรรลุวัตถุประสงค์ ข้อมูลจากทั้ง 2 ขั้นตอนนำมาแจกแจงความถี่ หาค่าเฉลี่ย และส่วนเบี่ยงเบนมาตรฐาน แล้วนำเสนอในรูปตารางประกอบความเรียง ผลการวิจัยพบว่า แนวทางที่มีความเป็นไปได้ในระดับมากที่สุด ที่จะนำไปใช้เป็นแนวทางในการจัดการการแข่งขันกีฬาสาธิตสามัคคีให้บรรลุวัตถุประสงค์ มีจำนวนทั้งสิ้น 33 แนวทาง ประกอบด้วย ด้านแพทย์และพยาบาล มี 4 แนวทาง ด้านเทคนิคกีฬา ด้านระเบียบการแข่งขัน ด้านสถานที่ ด้านที่พัก ด้านการประมวลผลและรายงานผลการแข่งขัน ด้านประชาสัมพันธ์ ด้านยานพาหนะและความปลอดภัย และด้านโสตทัศนูปกรณ์ มี 3 แนวทางเท่ากัน ด้านสวัสดิการอาหารและเครื่องดื่ม และด้านพิธีการ มี 2 แนวทางเท่ากัน และด้านปฏิคม มี 1 แนวทาง
DOI: 10.14457/cu.the.2011.929
title: การดูดซับเมทานอลในกลีเซอรอลด้วยถ่านกัมมันต์เชิงพาณิชย์จากกะลามะพร้าว

description: การดำเนินการดูดซับเมทานอลและกลีเซอรอลในของผสมด้วยถ่านดูดซับเชิงพาณิชย์ที่สังเคราะห์จากกะลามะพร้าวที่อุณหภูมิห้องการดูดซับเข้าสู่สมดุลภายในเวลา 60 นาทีแบบจำลองสมดุลดูดซับสำหรับเมทานอลและกลีเซอรอลมีความเหมาะสมกับแบบจำลองสมดุลดูดซับของฟรุนดลิช ซึ่งมีค่าคงที่สมดุลเท่ากับ 2.1145 และ 0.9313 ตามลำดับ และค่าดัชนีกำลังเท่ากับ 0.5642 และ 1.2173 ตามลำดับ นอกจากนี้ยังสามารถทำการคืนสภาพตัวดูดซับ โดยการนำไปอบที่อุณหภูมิ 80 องศาเซลเซียส, ทำการล้างด้วยน้ำกลั่นและอบอีกครั้งที่อุณหภูมิ 120 องศาเซลเซียส เป็นเวลา 3 ชั่วโมง อย่างไรก็ตามประสิทธิภาพการดูดซับของตัวดูดซับที่ผ่านการคืนสภาพนี้ มีประสิทธิภาพลดลงประมาณ 30 – 70 เปอร์เซ็นของตัวดูดซับเดิม ทั้งนี้ขึ้นอยู่กับความเข้มข้นของของผสม
DOI: 10.14457/cu.the.2011.930
title: กระบวนการเกิดและการเปลี่ยนแปลงตลาดน้ำในบริบทสวน พื้นที่ดินดอนปากแม่น้ำเจ้าพระยาฝั่งตะวันตก

description: การวิจัยมีวัตถุประสงค์เพื่อศึกษากระบวนการเกิดและการเปลี่ยนแปลงตลาดน้ำ พื้นที่สวนในบางกอก สวนนอกบางช้าง ดินดอนปากแม่น้ำเจ้าพระยาฝั่งตะวันตก สมมุติฐานวิจัยคือ การเกิดขึ้นของตลาดน้ำเป็นผลมาจากที่ตั้งภูมิศาสตร์ การตั้งถิ่นฐาน การทำสวนยกร่อง เกิดเป็นโครงข่ายทางน้ำที่พัฒนาเป็นศูนย์กลางตลาดน้ำที่มีประสิทธิภาพการเข้าถึงจากพื้นที่โดยรอบสูง การเปลี่ยนแปลงตลาดน้ำเกิดจากการเปลี่ยนแปลงสัณฐานพื้นที่ไปเป็นการสัญจรทางบกอย่างเป็นเงื่อนไขกับผู้กระทำและการท่องเที่ยว ใช้แนวคิดกระบวนการเกิดสัณฐานพื้นที่ศูนย์กลางของสัณฐานวิทยาเมืองร่วมกับแนวคิดสังคมวัฒนธรรม วิธีวิจัยใช้การศึกษาวิเคราะห์เอกสารและแผนที่วิเคราะห์โครงสร้างและลักษณะสัณฐานพื้นที่ด้วยภูมิสารสนเทศ และแบบจำลองเชิงพื้นที่ และเลือกตลาดน้ำอัมพวา ตลาดน้ำท่าคา และตลาดน้ำดำเนินสะดวก เพื่อวิเคราะห์ในรายละเอียด โดยการสำรวจ การสังเกตการณ์ และการสัมภาษณ์ ผลวิจัยพบว่าศูนย์กลางตลาดน้ำมีค่าเฉลี่ยศักยภาพเข้าถึงพื้นที่ สวนในบางกอก สวนนอกบางช้าง คือ 0.10470 และ 0.07223 เมื่อสัณฐานพื้นที่เปลี่ยนเป็นฐานบกมีค่าเฉลี่ยสูงขึ้น 0.10824 และ 0.08216 ปัจจุบันพื้นที่สวนในบางกอกเปลี่ยนแปลงสู่การเป็นเมือง พื้นที่สวนนอกบางช้างสัณฐานพื้นที่ฐานบกยังมีความสัมพันธ์กับโครงข่ายสัญจรทางน้ำและการใช้ที่ดินสวน เป็นปัจจัยสำคัญในการฟื้นฟูชุมชนริมน้ำ การเกิดและการเปลี่ยนแปลงตลาดน้ำยังเป็นสัมพัทธสภาวะของภาวะสัณฐานพื้นที่ ภาวะตรรกะสังคมของพื้นที่ ภาวะเสริมสนับสนุน และภาวะหน้าที่ใช้สอย ทำให้ตลาดน้ำเกิดขึ้น สิ้นสุด เปลี่ยนแปลง และฟื้นฟูขึ้น ข้อค้นพบสำคัญยังพบว่าการเกิดและเปลี่ยนแปลงตลาดน้ำยังเป็นเงื่อนไขกับปัจจัยผู้กระทำ ที่ต้องนำมาพิจารณาเพิ่มเติมในการศึกษาตามแนวคิดสัณฐานวิทยาเมืองของการวิจัยนี้
DOI: 10.14457/cu.the.2011.931
title: กลยุทธ์การประชาสัมพันธ์การท่องเที่ยวเชิงอนุรักษ์ อำเภอปาย จังหวัดแม่ฮ่องสอน

description: การศึกษาวิจัยครั้งนี้มีวัตถุประสงค์ เพื่อศึกษากลยุทธ์ในการใช้สื่อประชาสัมพันธ์เพื่อฟื้นฟูการท่องเที่ยวเชิงอนุรักษ์ อำเภอปาย จังหวัดแม่ฮ่องสอน กลุ่มตัวอย่างที่ใช้ในการวิจัยเป็นนักท่องเที่ยวชาวไทยที่เดินทางมาท่องเที่ยว ณ อำเภอปาย จังหวัดแม่ฮ่องสอน จำนวน 400 คน เครื่องมือที่ใช้ในการวิจัยเป็นแบบสอบถามที่ผู้วิจัยสร้างขึ้น และได้มีการตรวจสอบเครื่องมือ โดยนำผลที่ได้มาวิเคราะห์ทางสถิติ และมีการสัมภาษณ์เชิงลึกผู้เชี่ยวชาญด้านสิ่งแวดล้อม ผลการวิจัย จากการวิเคราะห์ความคิดเห็นของนักท่องเที่ยวที่มีต่อการประชาสัมพันธ์การท่องเที่ยวเชิงอนุรักษ์อำเภอปาย นักท่องเที่ยวมีระดับความคิดเห็นเกี่ยวกับการประชาสัมพันธ์การท่องเที่ยวเชิงอนุรักษ์ในระดับมาก จากการวิจัยสามารถสรุป กลยุทธ์การประชาสัมพันธ์เพื่อการฟื้นฟูการท่องเที่ยวเชิงอนุรักษ์ อำเภอปาย จังหวัดแม่ฮ่องสอน ได้ตามหลักการการท่องเที่ยวเชิงอนุรักษ์ 7 Greens ดังนี้ 1. หัวใจสีเขียว ใช้กลยุทธ์การประชาสัมพันธ์โดยใช้สื่อประเภทต่าง ๆ ได้แก่ สื่อมวลชน สื่อสิ่งพิมพ์ สื่อบุคคล และสื่อเว็บไซต์ 2. รูปแบบการเดินทางสีเขียว ใช้กลยุทธ์การประชาสัมพันธ์ผ่านสื่อบุคคล ได้แก่มัคคุเทศก์ 3. แหล่งท่องเที่ยวสีเขียว ใช้กลยุทธ์การประชาสัมพันธ์ผ่านสื่อเฉพาะ เช่น ป้าย หรือสัญลักษณ์ และ กลยุทธ์การประชาสัมพันธ์ผ่านสื่อมวลชน 4.ชุมชนสีเขียว ใช้กลยุทธ์การจัดนิทรรศการ หรือการจัดกิจกรรม 5. รูปแบบกิจกรรมสีเขียวใช้กลยุทธ์การจัดกิจกรรมพิเศษ หรือโครงการส่งเสริมการท่องเที่ยว 6. การบริการสีเขียว ใช้กลยุทธ์การประชาสัมพันธ์ผ่านสื่อออนไลน์และการมอบรางวัลให้แก่สถานประกอบการ 7. ด้านความรับผิดชอบต่อสังคมและสิ่งแวดล้อม ใช้กลยุทธ์การประชาสัมพันธ์ผ่านสื่อโทรทัศน์ วิทยุ รวมถึงวิทยุชุมชน และการจัดกิจกรรมที่เกี่ยวข้องกับชุมชน
DOI: 10.14457/cu.the.2011.932
title: การปรับปรุงการจัดการคงคลังเลือดในโรงพยาบาลราชวิถี

description: งานวิจัยครั้งนี้ มีรายละเอียดครอบคลุมการศึกษางานบริหารจัดการคงคลังเลือดในโรงพยาบาลราชวิถี วัตถุประสงค์ของการศึกษาครั้งนี้ คือ การเสนอมาตรการเพื่อใช้ในการบริหารหน่วยงานคงคลังเลือดให้เกิดการลดต้นทุน และพัฒนาคู่มือเพื่อใช้ปฏิบัติในคงคลังเลือด ซึ่งอธิบายวิธีการลดจำนวนเลือดที่สูญเสียไปโดยไม่ได้ใช้ประโยชน์ที่เกิดขึ้นระหว่างการดำเนินการ ขั้นตอนของการศึกษาครั้งนี้มีการเก็บรวบรวมข้อมูลเกี่ยวกับความต้องการเลือดในอดีต นำมาวิเคราะห์และประมวลผลของข้อมูลดังกล่าว โดยโปรแกรมทางสถิติ และนำเสนอ 2 วิธีในการพยากรณ์ความต้องการใช้เลือดในอนาคตเพื่อให้มีเลือดเพียงพอต่อความต้องการ คือการใช้ตารางคำนวณปริมาณเลือดที่ต้องเตรียมเพื่อใช้ในการผ่าตัดตลอดทั้งปี และการนำปริมาณการใช้เลือดที่เกิดขึ้นจริงในปีที่ผ่านมาคำนวณหาปริมาณเลือดที่ต้องเตรียมเพื่อใช้ในการผ่าตัดตลอดทั้งปี จากผลการวิจัยพบว่าการใช้ตารางคำนวณปริมาณเลือดที่ต้องเตรียมเพื่อใช้ในการผ่าตัดตลอดทั้งปี สามารถให้ค่าที่ใกล้เคียงกับความเป็นจริงที่เกิดขึ้นมากกว่านำเสนอมาตรการในการลดระยะเวลาในการคืนกลับเลือดจากแผนกต่างๆมายังคงคลัง และกำหนดนโยบายในการสั่งจองเลือดไปยังสภากาชาดไทยและโรงพยาบาลใกล้เคียง คำนวณหาปริมาณการสั่งจองเลือดที่เหมาะสมต่อครั้ง เพื่อลดต้นทุนในการใช้จ่ายสำหรับงานบริหารจัดการคงคลังเลือด การหาระดับคงคลังของเลือดในธนาคารเลือด และระดับการสั่งจองเลือดใหม่ ผลจากการเสนอมาตรการลดต้นทุนการจัดการคงคลัง สามารถพัฒนารูปแบบการบริหารพัสดุคงคลังของธนาคารเลือด และสามารถลดต้นทุนการจัดการคงคลังเลือดได้ประมาณ ร้อยละ 5 ต่อปี
DOI: 10.14457/cu.the.2012.990
title: ดีออกซิจิเนชันเชิงเร่งปฏิกิริยาของน้ำมันชีวภาพในเครื่องปฏิกรณ์แบบเบดนิ่ง

description: งานวิจัยนี้ศึกษาการปรับปรุงคุณภาพของไบโอออยล์โดยการกำจัดสารประกอบออกซิเจน ในไบโอออยล์ด้วยการดีออกซิจิเนชันเชิงเร่งปฏิกิริยาด้วยตัวเร่งปฏิกิริยาร้อยละ 1 โดยน้ำหนักของ นิกเกิล-โมลิบดินัมซัลไฟด์บนตัวรองรับแกมมาอะลูมินา (1%NiMoS/γ-Al2O3)ในเครื่องปฏิกรณ์แบบเบดนิ่ง ศึกษาผลของตัวแปรที่ใช้ในการดีออกซิจิเนชัน ได้แก่ ความสูงของชั้นเบด อุณหภูมิในการรีดักชันของตัวเร่งปฏิกิริยา อุณหภูมิในการดีออกซิจิเนชัน ปริมาณตัวเร่งปฏิกิริยา อัตราการไหลของแก๊สไนโตรเจน และสัดส่วนของแก๊สไฮโดรเจนในแก๊สป้อนต่อผลได้ผลิตภัณฑ์ อัตราส่วนโดยโมลของออกซิเจนต่อคาร์บอน และองค์ประกอบของผลิตภัณฑ์แก๊สที่ได้ พบว่าการดีออกซิจิเนชันที่อุณหภูมิ 500 องศาเซลเซียส ภายใต้ บรรยากาศของแก๊สไนโตรเจนด้วย อัตราการไหลเท่ากับ 60 มิลลิลิตรต่อนาที และใช้ปริมาณตัวเร่งปฏิกิริยา 20 กรัมที่ผ่านการรีดักชันที่อุณหภูมิ 550 องศาเซลเซียส เป็นภาวะที่สามารถกำจัดสารประกอบออกซิเจนในไบโอออยล์ได้มากที่สุด โดยอัตราส่วนโดยโมลของออกซิเจนต่อคาร์บอนของไบโอออยล์ลดลงจาก 1.09 เหลือ 0.11 และค่าความเป็นกรดลดลงจาก 151 เป็น 38.4 มิลลิกรัมโพแทสเซียมไฮดรอกไซด์ต่อกรัม กลไกการกำจัดออกซิเจนออกจากโครงสร้างของสารประกอบออกซิเจนในไบโอออยล์ เกี่ยวข้องกับปฏิกิริยาคาร์บอนิเลชัน คาร์บอกซิเลชัน ดีไฮเดรชัน รีฟอร์มมิ่งด้วยไอน้ำ และวอเตอร์แก๊สซิฟท์ โดยกำจัดออกซิเจนให้อยู่ในรูปของน้ำและแก๊สผลิตภัณฑ์ ได้แก่ แก๊สไฮโดรเจน แก๊สคาร์บอนมอนอกไซด์ แก๊สคาร์บอนไดออกไซด์ และแก๊สมีเทน วิเคราะห์องค์ประกอบของผลิตภัณฑ์แก๊สด้วยเครื่องแก๊สโครมาโตกราฟี และติดตามองค์ประกอบทางเคมีและองค์ประกอบตามจุดเดือดของไบโอออยล์ก่อนและหลังการดีออกซิจิเนชันด้วยเครื่องแก๊สโครมาโตกราฟี-แมสสเปกโทรโฟโตมิเตอร์ และแก๊สโครมาโตกราฟีแบบจำลองการกลั่น ตามลำดับ
DOI: 10.14457/cu.the.2012.991
title: การออกแบบและสร้างระบบตรวจสังเกตการเกิดฟองสแลก ในเตาหลอมเหล็กแบบอาร์กไฟฟ้าโดยใช้การวิเคราะห์แรงดันอาร์ก

description: หนึ่งในเทคนิคที่นำมาใช้ปรับปรุงประสิทธิภาพเชิงความร้อนในกระบวนการหลอมเหล็กด้วยเตาหลอมเหล็กแบบอาร์กไฟฟ้า คือการควบคุมให้สแลกเป็นฟองปกคลุมผิวน้ำเหล็ก ตลอดกระบวนการหลอม ปัจจุบันโรงงานเหล็กส่วนใหญ่อาศัยการประเมินระดับความหนา ของฟองสแลกด้วยสายตา และจากการฟังเสียงอาร์กโดยผู้ปฏิบัติงาน ซึ่งคุณภาพและประสิทธิภาพของการควบคุมขึ้นอยู่กับประสบการณ์และความเอาใจใส่ของผู้ปฏิบัติงาน วิทยานิพนธ์นี้นำเสนอการออกแบบและสร้างระบบตรวจสังเกตการเกิดฟองสแลกในเตาหลอมเหล็กแบบอาร์กไฟฟ้า โดยตรวจวัดแรงดันอาร์กของเตา เพื่อนำมาวิเคราะห์และแปลความหมายข้อมูลเป็นดัชนี การเกิดฟองสแลกด้วยโปรแกรม LabVIEW จากการทดสอบใช้งานจริงโดยเปรียบเทียบระหว่าง ดัชนีการเกิดฟองสแลกที่ได้จากระบบตรวจสังเกตการเกิดฟองสแลก กับอัตราการพ่นแก๊ส ออกซิเจน พบว่าที่ระดับนัยสำคัญ 0.01 ค่าเฉลี่ยดัชนีการเกิดฟองสแลกมีความสัมพันธ์ (ทางบวก) กับค่าเฉลี่ยอัตราการพ่นแก๊สออกซิเจนในระดับสูง และจากการเปรียบเทียบระหว่างดัชนี การเกิดฟองสแลกที่ได้จากระบบตรวจสังเกตการเกิดฟองสแลก และปริมาณเหล็กออกไซด์ ในสแลก พบว่าที่ระดับนัยสำคัญ 0.01 ค่าเฉลี่ยดัชนีฟองสแลกมีความสัมพันธ์ (ทางลบ) กับปริมาณเหล็กออกไซด์ในสแลกในระดับสูงเช่นกัน กล่าวคือระบบตรวจสังเกตการเกิดฟองสแลกสามารถสะท้อนระดับฟองสแลกและสภาวะของฟองสแลกภายในเตาได้ จึงสามารถนำไปใช้ควบคุม การทำฟองสแลกได้ ตลอดจนนำไปประยุกต์เป็นระบบควบคุมการพ่นแก๊สออกซิเจนสำหรับกระบวนการหลอมเหล็กด้วยเตาหลอมเหล็กแบบอาร์กไฟฟ้าโดยอัตโนมัติ
DOI: 10.14457/cu.the.2012.992
title: ผลของการจัดกิจกรรมการเรียนรู้บนสื่อสังคมออนไลน์ด้วยการสืบสอบแบบชื่นชมจากกรณีตัวอย่างที่มีต่อการคิดขั้นสูงสำหรับนักเรียนมัธยมศึกษาปีที่ 3 : การวิเคราะห์เครือข่ายสังคมออนไลน์

description: การวิจัยครั้งนี้มีจุดมุ่งหมาย เพื่อศึกษาผลของการจัดกิจกรรมการเรียนรู้บนสื่อสังคมออนไลน์ด้วยการสืบสอบแบบชื่นชมจากกรณีตัวอย่างที่มีต่อทักษะการคิดขั้นสูงด้านการดำเนินชีวิตและเพื่อวิเคราะห์เครือข่ายสังคมออนไลน์จากกิจกรรมการเรียนรู้ด้วยการสืบสอบแบบชื่นชมจากกรณีตัวอย่างของนักเรียนชั้นมัธยมศึกษา ปีที่ 3 กลุ่มทดลองเป็นนักเรียนชั้นมัธยมศึกษาปีที่ 3 จากการเลือกแบบเจาะจง จำนวน 53 คน ระยะเวลาที่ใช้ดำเนินการทดลอง 6 สัปดาห์ วิเคราะห์ข้อมูลด้วยสถิติพื้นฐานและวิเคราะห์พฤติกรรมบนเครือข่ายสังคม ด้วยโปรแกรม UCINET การสัมภาษณ์และการสังเกต ผลการวิจัยพบว่า 1. ผู้เรียนที่เรียนจากการจัดกิจกรรมการเรียนรู้บนเครือข่ายสังคมออนไลน์ด้วยการสืบสอบอย่างชื่นชมจากกรณีตัวอย่าง มีทักษะการคิดขั้นสูงด้านการดำเนินชีวิตก่อนเรียนและหลังเรียน ไม่แตกต่างกัน อย่างมีนัยสำคัญทางสถิติที่ระดับ .05 2. วิเคราะห์เครือข่ายสังคมออนไลน์จากกิจกรรมการเรียนรู้ด้วยการสืบสอบแบบชื่นชมจากกรณีตัวอย่างของนักเรียนชั้นมัธยมศึกษาปีที่ 3 พบว่า ลักษณะเครือข่ายแบบสมบูรณ์ (complete network) และเมื่อขยายเครือข่ายมีลักษณะเป็นเครือข่ายแบบศูนย์กลางเฉพาะบุคคล (personal network) มีรูปแบบเครือข่ายเป็นรูปดาว (star network)
DOI: 10.14457/cu.the.2012.993
title: การพัฒนาระบบสื่อสารไร้สายต้นแบบในห้องเรียนสำหรับนักเรียนที่บกพร่องทางการได้ยินด้วยเทคโนโลยีบลูทูธ

description: สำหรับนักเรียนที่บกพร่องทางการได้ยินแล้ว ระบบสื่อสารไร้สายในห้องเรียนเป็นอุปกรณ์ที่มีความสำคัญเป็นอย่างยิ่ง เนื่องจากเป็นอุปกรณ์ที่ช่วยการเรียนการสอนในห้องเรียนเป็นไปอย่างมีประสิทธิภาพ ระบบเอฟเอ็มเป็นระบบการสื่อสารไร้สายระบบหนึ่งซึ่งถูกนำมาใช้ในการเรียนการสอนในห้องเรียนของนักเรียนที่บกพร่องทางการได้ยิน แต่ระบบเอฟเอ็มก็มีข้อเสียสำคัญ คือไม่ทนทานต่อสัญญาณรบกวน ประกอบกับคุณสมบัติสำคัญ 3 ประการของเทคโนโลยีบลูทูธ ได้แก่ ทนทานต่อสัญญาณรบกวน ใช้พลังงานต่ำ และราคาถูก รวมถึงความแพร่หลายในการใช้งานเทคโนโลยีบลูทูธในปัจจุบัน งานวิจัยนี้จึงได้นำเสนอการนำออกแบบและพัฒนาระบบสื่อสารไร้สายในห้องเรียนต้นแบบด้วยเทคโนโลยีบลูทูธ โดยระบบต้นแบบถูกพัฒนาให้เป็นเรียลไทม์แอพพลิเคชันที่ใช้ช่องสัญญาณ ACL ในการส่งข้อมูลเสียงผ่านทางชั้นการทำงาน L2CAP จากการทดลองพบว่า เทคโนโลยีบลูทูธสามารถนำมาประยุกต์ใช้ในการพัฒนาระบบสื่อสารไร้สายในห้องเรียนสำหรับนักเรียนที่บกพร่องทางการได้ยินได้ สำหรับจำนวนอุปกรณ์ลูกข่ายในพิโคเน็ต(piconet) ซึ่งเป็นข้อจำกัดของเทคโนโลยีบลูทูธนั้น สามารถแก้ไขได้โดยการเพิ่มจำนวนอุปกรณ์แม่ข่ายให้สอดคล้องกับจำนวนนักเรียนในห้องเรียนซึ่งพิโคเน็ตใช้เวลาในการส่งข้อมูลเสียงต่ำกว่าการเพิ่มจำนวนอุปกรณ์ลูกข่ายด้วยการเชื่อมต่อแบบ Scatternetและสามารถรองรับการทำงานที่ระยะสูงสุด 12 เมตร
DOI: 10.14457/cu.the.2012.994
title: การขจัดไดเบนโซไทโอฟีนจากนอร์มัล-ออกเทนโดยการดูดซับด้วยถ่านกัมมันต์ที่เตรียมจากกากตะกอนจากการบำบัดน้ำเสีย

description: งานวิจัยนี้ศึกษาการเตรียมถ่านกัมมันต์จากกากตะกอนจากการบำบัดน้ำเสียเพื่อนำไปใช้ในการขจัดกำมะถันในน้ำมันดีเซลด้วยวิธีการดูดซับ น้ำมันเชื้อเพลิงต้นแบบที่ใช้คือ ไดเบนโซไทโอฟีน ความเข้มข้น 100 พีพีเอ็มในนอร์มัล-ออกเทนสารกระตุ้นที่ใช้ในการเตรียมถ่านกัมมันต์ ได้แก่ โพแทสเซียมไฮดรอกไซด์ ซิงค์คลอไรด์ และกรดไนตริก ที่อัตราส่วนของสารกระตุ้นและถ่านชาร์ 0.5 1 2 4 และ 6 โดยน้ำหนัก จากผลการศึกษาพบว่าชนิดของสารกระตุ้น อัตราส่วนของสารกระตุ้นและถ่านชาร์ และวิธีการกระตุ้นมีผลต่อความสามารถในการดูดซับไดเบนโซไทโอฟีน โดยถ่านกัมมันต์ที่กระตุ้นด้วยโพแทสเซียมไฮดรอกไซด์ที่อัตราส่วน 6 ต่อ 1 แบบสองขั้นตอนที่อุณหภูมิ 600 องศาเซลเซียส เป็นเวลา 1 ชั่วโมง อัตราการไหลของไนโตรเจน 50 มิลลิลิตรต่อนาที และ อัตราการให้ความร้อน 10 องศาเซลเซียสต่อนาที มีความสามารถในการดูดซับไดเบนโซไทโอฟีนสูงที่สุด (14.12 มิลลิกรัมต่อกรัม) เมื่อศึกษาปัจจัยที่มีผลต่อภาวะที่เหมาะสมในการเตรียมถ่านกัมมันต์ พบว่าอุณหภูมิและเวลาที่ใช้ในการคาร์บอไนซ์มีผลต่อความสามารถในการดูดซับไดเบนโซไทโอฟีนของถ่านกัมมันต์ที่เตรียมได้ นอกจากนี้ยังพบว่าหมู่ฟังก์ชันที่มีออกซิเจนบนพื้นผิวของถ่านกัมมันต์มีผลต่อความสามารถในการดูดซับ แต่ลักษณะทางกายภาพรวมทั้งองค์ประกอบ ที่อยู่ในถ่านกัมมันต์ไม่มีผลต่อความสามารถในการดูดซับไดเบนโซไทโอฟีน และถ่านกัมมันต์ที่ได้ มีลักษณะการดูดซับไดเบนโซไทโอฟีนจากนอร์มัล-ออกเทนในรูปแบบของไอโซเทอมแบบแลงเมียร์